Document ID: 32013R0244

РЕГЛАМЕНТ (ЕС) № 244/2013 НА КОМИСИЯТА
от 19 март 2013 година
за изменение на приложение III към Регламент (ЕО) № 1333/2008 на Европейския парламент и на Съвета по отношение на използването на трикалциев фосфат (E 341 (iii)) в препарати от хранителни вещества, предназначени за използване в храни за кърмачета и малки деца
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение III към Регламент (ЕО) № 1333/2008 се установява списък на Съюза на добавките в храните, одобрени за използване в добавки в храните, ензими в храните, ароматизанти в храните, хранителни вещества и условията за тяхната употреба.
(2)
Списъкът може да бъде изменян в съответствие с процедурата по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
(4)
На 19 юни 2009 г. бе подадено заявление, което бе предоставено и на държавите членки, за разрешаване на употребата на трикалциев фосфат (E 341 (iii)) като антислепващ агент за добавяне към препарати от хранителни вещества, предназначени за употреба в храни за кърмачета и преходни храни съгласно определението в Директива 2006/141/ЕО на Комисията от 22 декември 2006 г. относно храните за кърмачета и преходните храни и за изменение на Директива 1999/21/ЕО (3).
(5)
Заявлението е във връзка с нов запис в част 5, раздел Б от приложение III към Регламент (ЕО) № 1333/2008. Технологичната необходимост от трикалциев фосфат (E 341 (iii)) като добавка в храните се обосновава със способността ѝ да осигурява характерни свойства на прахообразните смеси като вещество, позволяващо на прахообразната смес да се сипе свободно. Продуктът има способността да поема влага (влажност) до 10 % от собственото си тегло от заобикалящата среда, като не позволява образуването на бучки в сместа и запазва способността ѝ да се сипе свободно, което се смята, че е в полза на потребителя.
(6)
Научният комитет по храните изрази мнение относно безопасността на трикалциевия фосфат (E 341 (iii)) като добавка в храните в препарати от хранителни вещества, предназначени за употреба в храни за кърмачета и преходни храни, и даде становището си на 7 юни 1996 г. (4), като заключи, че употребата ѝ е допустима, при условие че общите равнища на калций, фосфор и съотношението между тях не са надвишени.
(7)
Калциевите соли на ортофосфорната киселина, включително трикалциевият фосфат, са минерални вещества, които са разрешени за употреба в храни за кърмачета и преходни храни в съответствие с приложение III към Директива 2006/141/ЕО. Следователно разрешението за употребата на трикалциевия фосфат (E 341 (iii)) като антислепващ агент за добавяне към препарати от хранителни вещества, предназначени за употреба в храни за кърмачета и преходни храни, не предизвиква опасения по отношение на безопасността, при условие че общото количество на калция и фосфора остане в границите, определени за тези два минерала, и че е спазено отношението калций:фосфор, както е определено в посочената директива.
(8)
Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение III към Регламент (ЕО) № 1333/2008, освен в случаите, когато не е възможно въпросната актуализация да има въздействие върху човешкото здраве.
(9)
Тъй като разрешението за употреба на трикалциев фосфат (E 341 (iii)) като антислипващ агент за добавяне към препарати от хранителни вещества, предназначени за употреба в храни за кърмачета и преходни храни, следва да отговаря на граничните стойности за калций, фосфор и за съотношението калций:фосфор, определени в Директива 2006/141/ЕО, актуализацията на посочения списък не е възможно да има въздействие върху човешкото здраве. Поради това не е необходимо да се изисква становището на Европейския орган по безопасност на храните.
(10)
Следователно целесъобразно е да се разреши употребата на трикалциев фосфат (E 341 (iii)) като антислепващ агент за добавяне към препарати от хранителни вещества, предназначени за употреба в храни за кърмачета и преходни храни.
(11)
Следователно приложение III към Регламент (ЕО) № 1333/2008 следва да бъде съответно изменено.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 19 март 2013 година.

Labels: 0
3
17